ONE News jinsab infurmat li Dr. Christian Pandolfino, it-tabib li nhar it-Tlieta filgħaxija nstab mejjet b'tiri t'arma tan-nar fl-intrata ta' daru f'tas-Sliema, kien qed jiekol ma' oħtu f'ristorant fuq il-bejt ta' lukanda ewlenija f'Tas-Sliema, propju ftit qabel ma nqatel. Persuni qrib il-familja tal-vittmi fl-omiċidju doppju, Christian Pandolfino u s-sieħeb tiegħu Ivor Maciejowski, qalu ma' ONE News li oħtu tgħix barra minn Malta iżda fl-aħħar jiem hi u wliedha kienu fuq btala f'Malta u kienu qegħdin jgħixu fid-dar lussuża ta' Pandolfino li tinsab fi Triq Locker, kantuniera ma' Triq Tony Nicholl f'tas-Sliema. Is-sorsi ta' ONE News qalu li Christian Pandolfino, oħtu u wliedha spiċċaw mill-ikla ftit minuti qabel l-għaxra ta' filgħaxija u oħtu riedet tixtri xi ħaġa lit-tfal tagħha. Jirriżulta li Pandolfino ma marx magħha u baqa' sejjer id-dar. Ftit minuti wara li daħal id-dar, tliet persuni dehru jidħlu fid-dar tiegħu u nstemgħu sitt tiri sparati. Ftit wara nstab mejjet fis-sular ta' isfel, Dr. Pandolfino ta' 58 sena u fis-sular ta' fuq instab mejjet Ivor Maciejowski, Ingliż ta' tletin sena. Ilbieraħ ONE News irrapporta li kull ma nstab kien ftit taqlib f'xi kmamar u l-Pulizija ma sabitx il-kwantità ta' deheb li kellu Dr. Pandolfino. Għaldaqstant jidher li nsteraq id-deheb mir-residenza. Il-koppja kienet magħruf li tilbes ammont kbir ta' deheb fuqha, Pandolfino kien iħobb ħafna d-deheb filwaqt li s-sieħeb tiegħu kien kollezzjonist tal-arti kontemporanja. Kif żvela ONE News ukoll, u anki ġie kkonfermat mill-Pulizija, tliet persuni dehru ħerġin mir-residenza ta' Pandolfino, b'basket f'idejhom u ħarbu minn fuq il-post b'karozza bajda. Intant l-Erbgħa filgħaxija l-pulizija kompliet televa aktar filmati minn kameras tas-sigurtà fl-inħawi. Nifhmu li l-filmati elevati mhumiex daqstant ċari, bl-għamla tal-karozza l-bajda li jidher li s-suspettati fil-qtil ħarbu biha għadha ma ntgħarfitx F'dan l-istadju l-pulizija mhux teskludi li fil-karozza kien hemm persuna oħra lesta biex issuq hekk kif minn informazzjoni li kiseb ONE News, l-ebda persuna mit-tlieta li damu biss erba' minuti fid-dar ta' Pandolfino, ma rikbu fil-karozza fuq in-naħa tax-xufier. Il-pulizija qed tħares ukoll u tinvestiga fil-fond lejn il-fatt li Pandolfino ddeċieda li jirritorna waħdu f'daru u mhux jistenna lill-oħtu u wliedha biex jixtru xi ħaġa wara l-ikla. Huma l-pjanċi tal-karozza li ntużat fil-qtil doppju li kienu misruqa Tliet persuni suspettati bil-qtil doppju damu erba' minuti fid-dar f'tas-Sliema